ตลท.เสียใจญี่ปุ่นเจอสึนามิ
กรรมการ และผู้จัดการตลท.เผยพึ่งกลับโรดโชว์ในญี่ปุ่น เสียใจเหตุแผ่นดินไหว และสึนามิ
14 มี.ค. 2554

กรรมการ และผู้จัดการตลท.เผยพึ่งกลับโรดโชว์ในญี่ปุ่น เสียใจเหตุแผ่นดินไหว และสึนามิ
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยถึงการไปพบผู้จัดการกองทุนที่กรุงโตเกียว ประเทศญี่ปุ่น ร่วมกับบริษัท Daiwa Securities Capital Markets Co., Ltd. พร้อมบริษัทจดทะเบียนขนาดใหญ่ ในงาน “Daiwa Conference Investment 2011” เมื่อวันที่ 11 มี.ค. ที่ผ่านมา ซึ่งหลังจากจบการให้ข้อมูล ได้เกิดเหตุแผ่นดินไหวขึ้นนั้น ตลาดหลักทรัพย์ฯ มีความเป็นห่วงและรู้สึกเห็นใจประเทศญี่ปุ่นเป็นอย่างมากต่อผลกระทบที่เกิดขึ้น
นายจรัมพรกล่าวว่า การให้ข้อมูลแก่ผู้ลงทุนได้เสร็จสิ้นไปก่อนเกิดเหตุแผ่นดินไหว แต่สิ่งที่ตลาดหลักทรัพย์ฯ รู้สึกคือมีความเป็นห่วงและเห็นใจประเทศญี่ปุ่นอย่างมาก ที่ต้องเจอกับเหตุการณ์ดังกล่าว เพราะผลกระทบจากภัยพิบัติครั้งนี้ได้ก่อให้เกิดความเสียหายต่อเศรษฐกิจและสังคมในวงกว้าง ซึ่งจะต้องใช้เวลาและเงินทุนอย่างมากในการฟื้นฟูประเทศจากนี้ไป ในขณะเดียวกัน ตลาดหลักทรัพย์ฯ ได้แสดงความเสียใจและความเป็นห่วงไปยังตลาดหลักทรัพย์โตเกียวและตลาดหลักทรัพย์โอซาก้าในเรื่องดังกล่าวด้วย
นายจรัมพรกล่าวสรุปว่า สำหรับข้อมูลที่นำไปเสนอครั้งนี้ เน้นเรื่องศักยภาพของตลาดหุ้นไทย ทั้งในด้านสภาพคล่องที่อยู่ในอันดับสูงสุดใน South East Asia ไม่น้อยไปกว่าตลาดหุ้นชั้นนำในภูมิภาค รวมทั้ง ผลประกอบการของบริษัทจดทะเบียนในปี 2553 ที่ดีมาก และดีต่อเนื่องมาตลอด 5 ปี โดยทั้งตลาดหลักทรัพย์ฯ และบริษัทจดทะเบียน 4 แห่งที่ไปร่วมด้วย ได้แก่ บริษัท ไทยออยล์ จำกัด (มหาชน)  ธนาคารกรุงเทพ จำกัด (มหาชน)  บริษัท ปตท.จำกัด (มหาชน) และบริษัท ไออาร์พีซี จำกัด (มหาชน) ก็ได้รับความสนใจสอบถามจากผู้จัดการกองทุน รวมทั้งสื่อมวลชนญี่ปุ่นและสื่อต่างประเทศ ทั้งวิทยุและหนังสือพิมพ์ ซึ่งได้สัมภาษณ์ข้อมูลจากตลาดหลักทรัพย์ฯ  เพิ่มเติม จึงถือได้ว่าการไปให้ข้อมูลครั้งนี้เป็นที่น่าพอใจ